মহান আলেকজান্ডার
আলেকজান্ডার ৩৫৬ খ্রিস্টপূর্বাব্দে গ্রিক মাস হেকাতোম্বাইওনের ষষ্ঠ দিনে বা ২০শে জুলাই ম্যাসিডন রাজ্যের পেল্লা নামক স্থানে জন্মগ্রহণ করেন। তিনি ম্যাসিডনের রাজা দ্বিতীয় ফিলিপ ও তাঁর চতুর্থ স্ত্রী অলিম্পিয়াসের পুত্র ছিলেন। দ্বিতীয় ফিলিপের সাত বা আটজন পত্নী থাকলেও আলেকজান্ডারের জন্মদাত্রী হওয়ার কারণে অলিম্পিয়াস ফিলিপের প্রধানা পত্নী ছিলেন।
ম্যাসিডনের তৃতীয় পেরদিক্কাস
৩৬৯ খ্রিস্টপূর্বাব্দের ম্যাসিডনের রাজা দ্বিতীয় আলেকজান্ডার তাঁর ভগ্নীপতি টলেমির দ্বারা নিহত হন। কিন্তু থিবসের সেনাপতি পেলোপিদাসের চাপে টলেমি নিজে ম্যাসিডনের শাসক না হয়ে পরবর্তী রাজা ও দ্বিতীয় আলেকজান্ডারের নাবালক ভ্রাতা তৃতীয় পেরদিক্কাসের রাজপ্রতিনিধি হয়ে থাকতে বাধ্য হন। চার বছর পর ৩৬৫ খ্রিস্টপূর্বাব্দে তৃতীয় পেরদিক্কাস টলেমিকে হত্যা করে রাজ্যের শাসনভার নিজের হাতে তুলে নেন।